CELEX: 32011D0754
Language: sk
Date: 2011-11-22 00:00:00
Title: 2011/754/EÚ: Vykonávacie rozhodnutie Komisie z  22. novembra 2011 o uplatňovaní smernice Európskeho parlamentu a Rady 2009/103/ES v súvislosti s kontrolami poistenia zodpovednosti za škodu spôsobenú prevádzkou motorových vozidiel [oznámené pod číslom K(2011) 8289]  Text s významom pre EHP

25.11.2011   
            
            
               SK
            
            
               Úradný vestník Európskej únie
            
            
               L 310/17
            
         VYKONÁVACIE ROZHODNUTIE KOMISIE
   z 22. novembra 2011
   o uplatňovaní smernice Európskeho parlamentu a Rady 2009/103/ES v súvislosti s kontrolami poistenia zodpovednosti za škodu spôsobenú prevádzkou motorových vozidiel
   [oznámené pod číslom K(2011) 8289]
   (Text s významom pre EHP)
   (2011/754/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/103/ES zo 16. septembra 2009 o poistení zodpovednosti za škodu spôsobenú prevádzkou motorových vozidiel a o kontrole plnenia povinnosti poistenia tejto zodpovednosti (1), a najmä jej článok 2,
   keďže:
   
               (1)
            
            
               Dňa 30. mája 2002 bola uzavretá dohoda medzi národnými kanceláriami poisťovateľov členských štátov Európskeho hospodárskeho priestoru a ostatnými pridruženými štátmi (ďalej len „dohoda“). Podľa podmienok dohody každá národná kancelária zaručila riešenie pohľadávok v súlade s ustanoveniami vnútroštátneho práva o povinnom poistení v súvislosti s nehodami, ktoré sa stanú na ich území a ktoré sú spôsobené vozidlami, ktoré sa obvykle nachádzajú na území iného členského štátu alebo na území Chorvátska, Cypru, Českej republiky, Maďarska, Islandu, Nórska, Slovenska, Slovinska a Švajčiarska bez ohľadu na to, či sú tieto vozidlá poistené alebo nie.
            
         
               (2)
            
            
               V rozhodnutí Komisie 2003/564/ES z 28. júla 2003 o uplatňovaní smernice Rady 72/166/EHS, pokiaľ ide o kontrolu plnenia povinnosti poistenia zodpovednosti za škodu spôsobenú prevádzkou motorových vozidiel (2) sa stanovovalo, že členské štáty od 1. augusta 2003 upustia od vykonávania kontrol poistenia zodpovednosti za škodu v súvislosti s vozidlami, ktoré sa obvykle nachádzajú na území iného členského štátu alebo na území Chorvátska, Cypru, Českej republiky, Maďarska, Islandu, Nórska, Slovenska, Slovinska a Švajčiarska.
            
         
               (3)
            
            
               S cieľom zahrnúť kancelárie Estónska, Litvy, Lotyšska, Malty a Poľska sa dohoda rozšírila o dodatok č. 1. V rozhodnutí Komisie 2004/332/ES z 2. apríla 2004 o uplatňovaní smernice Rady 72/166/EHS so zreteľom na kontroly poistenia zodpovednosti za škodu spôsobenú prevádzkou motorových vozidiel (3) sa stanovovalo, že členské štáty od 30. apríla 2004 upustia od vykonávania kontrol poistenia zodpovednosti za škodu v súvislosti s vozidlami, ktoré sa obvykle nachádzajú na území iného členského štátu alebo na území Estónska, Litvy, Lotyšska, Malty a Poľska.
            
         
               (4)
            
            
               S cieľom zahrnúť kanceláriu Andorry sa dohoda rozšírila o dodatok č. 2. V rozhodnutí Komisie 2005/849/ES z 29. novembra 2005 o uplatňovaní smernice Rady 72/166/EHS v súvislosti s kontrolou plnenia povinnosti poistenia zodpovednosti za škodu spôsobenú prevádzkou motorových vozidiel (4) sa stanovovalo, že členské štáty od 1. januára 2006 upustia od vykonávania kontrol poistenia zodpovednosti za škodu v súvislosti s vozidlami, ktoré sa obvykle nachádzajú na území Andorry.
            
         
               (5)
            
            
               S cieľom zahrnúť kancelárie Bulharska a Rumunska sa dohoda rozšírila o dodatok č. 3. V rozhodnutí Komisie 2007/482/ES z 9. júla 2007 o uplatňovaní smernice Rady 72/166/EHS v súvislosti s kontrolou poistenia zodpovednosti za škodu spôsobenú prevádzkou motorových vozidiel (5) za predpokladu, že členské štáty od 1. augusta 2007 upustia od vykonávania kontrol poistenia zodpovednosti za škodu v súvislosti s vozidlami, ktoré sa obvykle nachádzajú na území Bulharska a Rumunska. Národné kancelárie poisťovateľov 29. mája 2008 konsolidovali dohodu a začlenili do nej dodatky č. 1 – 3.
            
         
               (6)
            
            
               Národné kancelárie poisťovateľov členských štátov a národné kancelárie poisťovateľov Andorry, Chorvátska, Islandu, Nórska a Švajčiarska 26. mája 2011 podpísali dodatok č. 1 ku konsolidovanej dohode, ktorou sa táto dohoda rozšírila s cieľom zahrnúť národnú kanceláriu poisťovateľov Srbska. V dodatku sú stanovené praktické opatrenia na zrušenie kontrol poistenia v súvislosti s vozidlami, ktoré sa obvykle nachádzajú na území Srbska a na ktoré sa vzťahuje dohoda.
            
         
               (7)
            
            
               V súlade so smernicou 2009/103/ES sú preto splnené všetky podmienky na odstránenie kontrol poistenia zodpovednosti za škodu v súvislosti s vozidlami, ktoré sa obvykle nachádzajú na území Srbska,
            
         PRIJALA TOTO ROZHODNUTIE:
   Článok 1
   Členské štáty od 1. januára 2012 upustia od vykonávania kontrol plnenia povinnosti poistenia zodpovednosti za škodu spôsobenú prevádzkou vozidiel, ktoré sa obvykle nachádzajú na území Srbska a na ktoré sa vzťahuje dodatok č. 1 k dohode medzi národnými kanceláriami poisťovateľov členských štátov Európskeho hospodárskeho priestoru a ostatnými pridruženými štátmi.
   Článok 2
   Členské štáty bezodkladne informujú Komisiu o opatreniach prijatých na uplatňovanie tohto rozhodnutia.
   Článok 3
   Toto rozhodnutie je určené členským štátom.
   
      V Bruseli 22. novembra 2011
      
         
            Za Komisiu
         
         Michel BARNIER
         
            člen Komisie
         
      
   
   
      (1)  Ú. v. EÚ L 263, 7.10.2009, s. 11.
   
      (2)  Ú. v. EÚ L 192, 31.7.2003, s. 23.
   
      (3)  Ú. v. EÚ L 105, 14.4.2004, s. 39.
   
      (4)  Ú. v. EÚ L 315, 1.12.2005, s. 16.
   
      (5)  Ú. v. EÚ L 180, 10.7.2007, s. 42.